
E-pasta teksts
Labdien!
 
Nacionālais veselības dienests (turpmāk – Dienests) informē, ka, lai nodrošinātu ērtu, vienuviet pieejamu un pārskatāmu informāciju par veselības aprūpei paredzēto valsts budžeta līdzekļu plānošanu, administrēšanu un izlietojumu, no 2027. gada 1. janvāra finanšu un izpildes rādītāju informācija tiks publicēta un regulāri aktualizēta Dienesta tīmekļvietnes sadaļā “Operatīvā budžeta informācija”:
https://www.vmnvd.gov.lv/lv/operativa-budzeta-informacija
 
Likuma par valsts budžetu un finanšu vadību 18.panta pirmā daļa nosaka, ka "Informācija par valsts budžetu tiek regulāri publicēta pilnīgā visaptverošā un sabiedrībai viegli saprotamā formā. Visi galvenie ziņojumi par valsts budžetu ir sabiedrībai pieejami.". 
Valsts pārvaldes iekārtas likuma 10. pants paredz, ka valsts pārvalde darbojas sabiedrības interesēs, un pie šīm interesēm pieder arī samērīga privātpersonas tiesību un tiesisko interešu ievērošana. Tajā pašā pantā labas pārvaldības princips ietver arī atklātību pret privātpersonu un sabiedrību.
Savukārt atbilstoši Ministru kabineta 2011. gada 1. novembra noteikumiem Nr. 850 "Nacionālā veselības dienesta nolikums" Dienests administrē veselības aprūpei paredzētos valsts budžeta līdzekļus. Līdz ar to būtiska Dienesta darbības sastāvdaļa ir nodrošināt informācijas pieejamību par finansējuma plānošanu, tā izlietojumu un ar veselības aprūpes pakalpojumu apmaksu saistītajiem rādītājiem. Dienests jau šobrīd tīmekļvietnē publisko dažādu ar veselības aprūpes finansējumu saistītu informāciju, tostarp:
1. ārstniecības iestāžu pārskatu apkopojumu;
1. valsts budžeta līdzekļu izlietojumu laboratorisko izmeklējumu apmaksai;
1. valsts budžeta līdzekļu izpildes analīzi ambulatorajās iestādēs;
1. valsts budžeta līdzekļu izpildes analīzi stacionāros;
1. valsts budžeta līdzekļu izlietojumu valsts kompensējamo zāļu apmaksai;
1. plānoto finansējuma apmēru.
 
Turpmāk, sākot ar 2027. gada 1. janvāri, šajā sadaļā tiks publicēta arī šāda informācija:
1. aprēķinātie vēža skrīninga atsaucības rādītāji;
1. informācija par maksājumiem par ģimenes ārsta pacientu sarakstā reģistrētajai personai laikus atklātu vēzi 1. vai 2. stadijā;
1. informācija par ģimenes ārsta gada darbības novērtējumu;
1. informācija par ģimenes ārstiem izmaksājamiem neizlietotajiem līdzekļiem, kas paredzēti ambulatoro laboratorisko pakalpojumu nosūtījumiem;
1. un cita informācija.
 
Informācijas publicēšana nodrošinās būtiski ērtāku piekļuvi finanšu informācijai un veicinās veselības aprūpes finansējuma izlietojuma atklātību un pārskatāmību. Šāda pieeja nodrošinās sabiedrībai, veselības aprūpes pakalpojumu sniedzējiem un citām ieinteresētajām pusēm iespēju vienuviet iepazīties ar aktuālo informāciju par valsts budžeta līdzekļu sadalījumu un izlietojumu veselības aprūpes jomā. Vienlaikus publiski pieejama un regulāri aktualizēta informācija sekmēs informētas sabiedrības interesi par publisko līdzekļu izmantošanu, stiprinās uzticēšanos veselības aprūpes finansēšanas procesam un veicinās caurskatāmu valsts resursu pārvaldību. 
 
Dienests aicina veselības aprūpes pakalpojumu sniedzējus, sadarbības partnerus un citas ieinteresētās puses turpmāk izmantot Dienesta tīmekļvietnes sadaļu “Operatīvā budžeta informācija” kā vienotu informācijas avotu par tajā publicētajiem finanšu un ar finansējuma administrēšanu saistītajiem rādītājiem. 

